A Bizottság határozata

(1998. június 17.)

az ISDN alaphozzáférést használó ISDN-csomagkapcsolásra vonatkozó közös műszaki szabályokról

(az értesítés a C(1998) 1614. számú dokumentummal történt)

(EGT vonatkozású szöveg)

(98/521/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a távközlő végberendezésekről és a műholdas földiállomás-berendezésekről, valamint a megfelelőségük kölcsönös elismeréséről szóló, 1998. február 12-i 98/13/EK európai parlamenti és tanácsi irányelvre [1],

mivel a Bizottság elfogadta a közös műszaki szabályokat igénylő végberendezések típusazonosítására vonatkozó intézkedést, és ehhez kapcsolódóan megállapította a szabályozás hatályát;

mivel célszerű a megfelelő harmonizált szabványokat, illetve részszabványokat is elfogadni, amelyek a közös műszaki szabályokba belefoglalandó alapvető követelmények teljesítésére vonatkoznak;

mivel annak érdekében, hogy a gyártók piacra jutásának folyamatosságát biztosítani lehessen, átmeneti szabályokra van szükség a nemzeti típus-jóváhagyási szabályok alapján engedélyezett berendezések tekintetében;

mivel az e határozatban elfogadott közös műszaki szabályok összhangban vannak az ACTE véleményével,

ELFOGADTA EZT A HATÁROZATOT:

1. cikk

(1) Ezt a határozatot olyan végberendezésekre kell alkalmazni, amelyek nyilvános távközlő hálózathoz csatlakoztathatók, és a 2. cikk (1) bekezdésében meghatározott harmonizált szabvány hatálya alá tartoznak.

(2) Ez a határozat közös műszaki szabályokat állapít meg olyan végberendezések műszaki jellemzőire, elektromosinterfész- és mechanikaiinterfész-követelményeire, valamint hozzáférés-ellenőrzési protokolljára, amelyek T, illetve együttes S és T vonatkoztatási ponthoz történő csatlakozásra szolgálnak, és amelyeket gyártójuk vagy annak képviselője erre a célra szánt, egy nyilvános távközlő hálózat valamely interfészéhez való hozzáférés lehetővé tétele érdekében, mint a páneurópai ISDN (Euro-ISDN) alaphozzáférési pontjaként és olyan hívásokhoz szolgálva, amelyek kérelemre csomagkapcsolt alapszolgáltatásokat biztosítanak.

2. cikk

(1) A közös műszaki szabályok tartalmazzák az eljárni jogosult szabványügyi szervezet által kidolgozott harmonizált szabványt, amely a lehetséges mértékben eleget tesz a 98/13/EK irányelv 5. cikkének c)–f) pontjában szereplő alapvető követelményeknek. Az e szabványra történő hivatkozás a mellékletben szerepel.

(2) Az e határozat hatálya alá tartozó végberendezések megfelelnek az (1) bekezdésben említett közös műszaki szabályoknak, teljesítik a 98/13/EK irányelv 5. cikkének a) és b) pontjában szereplő alapvető követelményeket, és teljesítik az összes egyéb vonatkozó irányelv, különösen a 73/23/EGK [2] és 89/336/EGK [3] tanácsi irányelv követelményeit.

3. cikk

A 98/13/EK irányelv 10. cikkében említett eljárások végrehajtására kijelölt szervek az e határozat 1. cikke (1) bekezdésének hatálya alá tartozó végberendezések tekintetében a mellékletben említett harmonizált szabványt e határozat hatálybalépését követően alkalmazzák, vagy biztosítják annak alkalmazását.

4. cikk

(1) A mellékletben említett harmonizált szabvány hatálya alá tartozó végberendezésekre vonatkozó nemzeti típus-jóváhagyási szabályok az e határozat hatálybalépését követő három hónappal hatályukat vesztik.

(2) Az említett nemzeti típus-jóváhagyási szabályoknak megfelelően engedélyezett végberendezések továbbra is forgalmazhatók és üzembe helyezhetők a nemzeti piacon.

5. cikk

Ennek a határozatnak a tagállamok a címzettjei.

Kelt Brüsszelben, 1998. június 17-én.

a Bizottság részéről

Martin Bangemann

a Bizottság tagja

[1] HL L 74., 1998.3.12., 1. o.

[2] HL L 77., 1973.3.26., 29. o.

[3] HL L 139., 1989.5.23., 19. o.

--------------------------------------------------

MELLÉKLET

Hivatkozás a vonatkozó harmonizált szabványra

Az e határozat 2. cikkében említett harmonizált szabvány a következő:

Integrated Services Digital Network (ISDN);

Attachment requirements for packet mode terminal equipment to connecte to an ISDN using ISDN basic access

[Integrált szolgáltatású digitális hálózat (ISDN); ISDN-alaphozzáférést használó ISDN csomagkapcsolású végberendezésekre vonatkozó csatlakoztatási követelmények]

ETSI

Európai Távközlési Szabványügyi Intézet

ETSI Titkárság

TBR 33 – 1997. december

(az előszó kivételével)

Kiegészítő információk

Az Európai Távközlési Szabványügyi Intézet a 83/189/EGK tanácsi irányelv [1] szerint elismert szervezet.

A fent említett harmonizált szabvány a 83/189/EGK tanácsi irányelv vonatkozó eljárása alapján kiadott megbízásnak megfelelően készült.

A fentiekben említett harmonizált szabvány teljes szövege az alábbi címen szerezhető be:

Európai Távközlési Szabványügyi Intézet (European Telecommunications Standards Institute) 650, route des Lucioles F–06921 Sophia Antipolis Cedex | Európai Közösségek Bizottsága (Commission of the European Communities) DG XIII/A/2 – (BU 31, 1/7) Rue de la Loi/Wetstraat 200 B–1049 Brussels |

vagy bármely egyéb, az ETSI-szabványok rendelkezésre bocsátásáért felelős szervezetnél, amelyek listája a www.ispo.cec.be internetcímen érhető el.

[1] HL L 109., 1983.4.26., 8. o.

--------------------------------------------------